⋰Ẍ⋱ADIGA⋰Ẍ⋱

Адыгэ лъэпкъым и 1эпкълъэпкъ пщык1ут1-
Адыгэ анэм и зэш бын гъуэзэджэ,
Фэ адэжь хэкум вагъуэу фыщылыдт,
Фыкъэзылъагъухэр къывэхъуапсэу зэк1э.
Натхъуэджыр, беслъэнейр, еджэрыкъуейр,
Жанейр, мэхъуэшыр, хьэтыкъуейр, шапсыгъыр,
Ит1анэ абазэхэр, къэбэрдейр,
Адэмей л1акъуэр, к1эмыргуейр, бжьэдыгъур.
Кавказым и дахэп1эр фэ фи хэкут,
Щ1ыгулъым я нэхъ бейр фи хьэсэ щ1ап1эт,
Къэрал зэмыщхьхэм къыфхухашу гъуэгу,
Фи тенджыз 1уфэр я1эт кхъухьтедзап1эу.
Иджы фэ дуней псом фыщикъухьащ…
Фэрыншэу нэщхъеялэщ чэщей мэзхэр,
Фэрыншэу, уэгум вагъуэ щипхъыхьар
Мэкъуауэ бадзэу, маф1э нэпц1к1э мэсхэр.
Адыгэ лъэпкъым и лъакъуэ пщык1ут1,
1эпкълъэпкъыу ц1ыхум фэ фхуэдизщи и1эр,
Зыгуэр фыхэщ1у и гур ивмыуд,
Фи псэуныгъэр гурыф1ыгъуэу зи1эм.

Ирехъу и 1энэр узэда
Езы хьэтыкъри ирегъаблэ,
Адыгэм и гур зыт зэтар-
Къащымыхъунырт ар ныбаблэ.
Шей ф1ыц1э ефэми езыр,
Хуей хъумэ и щхьэм щ1эмып1астхъэу,
И хьэщ1эм папщ1эк1э хьэзырт
Абы сыт щыгъуи и шыгъу п1астэр.
И хэкур дахэт, и щ1ыр бейт,
И 1эщым тафэр яуфэбгъурт,
И зы бгъум хыр къыщыкъубейт,
Тен 1уфэ нэсырт адрей и бгъур.
И щ1алэм зищ1у лъэгущ1этын,
И напэр к1апэк1э имыщэт.
Е, ажал пащхьэм хуитт итын,
И гъащ1эм лъа1уэк1э пимыщэт.
И пщащэм и щхьэм пщ1э хуищ1ыжт,
Бзылъхугъэ щ1ыхьыр ихъумэфырт,
Дахагък1э - гъащ1эр щыз зыщ1ыжт,
Гуапагък1э – унэм и жьэгу маф1эт.
Адыгэ щ1эблэр вагъуэ бынт,
Адыгэ л1ыжьхэр акъыл бащэт,-
Адыгэм сыт ядэбгъуэфынт,
Насып ща1атэмэ мы гъащ1эм…

Хабзэ дахи уеблэм ямыдэжу,
Зэпымыууэ мы дунейм зехъуэжыр.
Щахыжащ адыгэм фащэ ек1ур,
Куэдми яхъуэжащ я адэжь хэкур...
Ауэ къахуэнащ ц1ыху ц1ык1ум гугъэ,
Адэ щ1эиныф1у 1эф1- шыугъэр.
Игъэжейкъым, ехьыр гурыгъузым...
Япэм хуэдэу ягури мэузыр.
Япэм хуэдэу еужьыгур гъащ1эм,
Щызэтрехьэ губжь гъэплъа псэ лъащ1эм.
Мызахуагъэми хьэуар къегъэплъыр,
Япэм хуэдэу нэр мэплъызыр, хэплъэу:
Ц1ыху псэ къабзэм хуримыкъу и махуэр,-
Нэпс къыпотк1ур 1эмыщ1из улахуэм...
Ц1ыху напэншэм, дэмыплъейуэ уафэм,
Зигъэщихъыу, ещ1ри щысщ унафэ...